Peter Hansen-Nord (V), 1997-11-27:
Venstres kommentar til L 68, som er lov om ændring af lov om elforsyning, og som vedrører elforsyningsvirksomhed i den eksklusive økonomiske zone og forlængelse af bevillinger, består af to elementer, og af de to elementer vil jeg gerne starte med at sige, hvad der ikke giver anledning til problemer eller diskussion i Venstre, nemlig den automatiske forlængelse af bevillinger i to år for de virksomheder, hvis bevillingerne udløber i henholdsvis 1998 og 1999.
Det skal så også ses i forlængelse af det første emne, som hedder elforsyningsvirksomhed i den eksklusive økonomiske zone.
Det er der i sig selv ikke noget sådan særligt problem i.
Det eneste problem, der for mig at se ligger i det, er, at hvis det pludselig er vedtaget, så giver det naturligvis også automatisk ministeren mulighed for at konfirmere den aftale, eller hvad det nu er, som ministeren har med Elsam og Elkraft, uden at vi i øvrigt her i Folketingssalen i tilstrækkeligt omfang har fået diskuteret, hvad den fremtidige danske havvindmøllepolitik skal gå ud på.
Det er her vores opfattelse, at der fortsat ligger en række elementer, som vi ikke har fået diskuteret til bunds, og derfor skal mit næste spørgsmål her ved første behandlingen til ministeren være: Er ministeren indstillet på, at vi kan afvente en tredje behandling og endelig vedtagelse af det her lovforslag, indtil vi enten som den ene mulighed har behandlet nogle beslutningsforslag om den fremtidige havvindmøllepolitik, som er ved at gå i trykken, eller som den anden mulighed taget en forespørgsel om den fremtidige havvindmøllepolitik?
For jeg synes, at det her går lidt stærkere, end befolkningen i almindelighed kan nå at følge med til.
Der er i dette lovforslag alt for mange ubesvarede spørgsmål omkring den fremtidige havvindmøllepolitik, som en hvilken som helst regering, der måtte sidde, her i Folketinget skal føre eller lægge navn til.
Sagt med disse bemærkninger, og dem håber jeg så ministeren har mulighed for at give mig et vejledende svar på i dag, vil vi i udvalget se velvilligt på forslaget. Som en enkelt lille sidste ting til ministeren vil jeg også sikre mig, når nu vi taler om forlængelse af bevillinger, at ministeren her er opmærksom på, at der sker en opbrydning i de tidligere strukturer i elverdenen, således at de hidtil kendte strukturer er ved at blive brudt op i overensstemmelse med liberaliseringen af el i EU, hvor man er begyndt at dele sig op i produktionsenheder, transmissions- og distributionsenheder.
Det skal selvfølgelig, når vi taler om automatiske forlængelser af bevillinger, være sådan, at det er dem, der nu er omfattet, så vi ikke pludselig ser, at det selskab, der tidligere havde en bevilling, nu er blevet splittet op, og så er det kun en del af det, der får bevillingerne, mens den anden del ikke får.
Det er en ting, som jeg mener man skal huske at tage højde for, allerede før det her forslag går til tredje behandling og endelig vedtagelse her i folketingssalen.
Men de andre spørgsmål er som sagt de vigtigste, og jeg håber, at ministeren har en kommentar, ellers tager vi dem op i udvalget.
Jeg vil sige til fru Anni Svanholt, at jeg bemærkede med stor interesse det, som fru Anni Svanholt nævnte om andre aktørers mulige deltagelse som ejere af havvindmølleparker.
Og jeg synes ikke, at det, som står i bemærkningerne, er tilfredsstillende, og en af de ting, vi arbejder på i øjeblikket, er rent faktisk at sikre, at netop andre end elselskaberne - det være sig dansk erhvervsliv og vindmøllelav, private og enkeltpersoner - kan deltage med anparter i disse havvindmølleparker.
Jeg synes netop ikke, det fremgår tilstrækkeligt klart af L 68, og det er bl.a. de ting, vi gerne vil have på plads, og jeg kan forstå, at vi er enige med SF i ønsket om, at det kan gøres muligt.